CELEX: 
Language: el
Date: 2021-12-13 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΟΔΗΓΙΑ (ΕΕ) .../ ΤΗΣ ΕΠΙΤΡΟΠΗΣ για την τροποποίηση, με σκοπό την προσαρμογή στην τεχνική και επιστημονική πρόοδο, του παραρτήματος III της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου όσον αφορά εξαίρεση για τη χρήση υδραργύρου σε (συμπαγείς) λαμπτήρες φθορισμού ενός κάλυκα για σκοπούς γενικού φωτισμού

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η παρούσα κατ’ εξουσιοδότηση οδηγία της Επιτροπής τροποποιεί, για τους σκοπούς της προσαρμογής στην τεχνική και επιστημονική πρόοδο, το παράρτημα III της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου για τον περιορισμό της χρήσης ορισμένων επικίνδυνων ουσιών σε ηλεκτρικό και ηλεκτρονικό εξοπλισμό (αναδιατύπωση)
                  1
                (στο εξής: οδηγία RoHS). Η τροποποίηση αφορά ειδικές εφαρμογές που περιέχουν υδράργυρο σε (συμπαγείς) λαμπτήρες φθορισμού ενός κάλυκα για σκοπούς γενικού φωτισμού.  
            
            
               Η οδηγία RoHS περιορίζει τη χρήση ορισμένων επικίνδυνων ουσιών σε ηλεκτρικό και ηλεκτρονικό εξοπλισμό (στο εξής: ΗΗΕ), όπως προβλέπεται στο άρθρο 4. Δέκα ουσίες υπόκεινται σήμερα σε περιορισμό και απαριθμούνται στο παράρτημα ΙΙ της οδηγίας: μόλυβδος, υδράργυρος, κάδμιο, εξασθενές χρώμιο, πολυβρωμοδιφαινύλια (PBB), πολυβρωμοδιφαινυλαιθέρες (PBDE), φθαλικό δις-(2-αιθυλεξύλιο) (DEHP), φθαλικό βενζύλιο βουτύλιο (BBP), φθαλικό διβουτύλιο (DBP) και φθαλικό διισοβουτύλιο (DIBP). Τα παραρτήματα III και IV παραθέτουν τα υλικά και τα κατασκευαστικά στοιχεία ΗΗΕ για ειδικές εφαρμογές οι οποίες εξαιρούνται από τους περιορισμούς χρήσης ουσιών που ορίζονται στο άρθρο 4 παράγραφος 1.
            
            
               Το άρθρο 5 της οδηγίας προβλέπει την προσαρμογή των παραρτημάτων III και IV στην επιστημονική και τεχνική πρόοδο, το οποίο μπορεί να περιλαμβάνει τη χορήγηση, την ανανέωση ή την ανάκληση των εξαιρέσεων. Σύμφωνα με το άρθρο 5 παράγραφος 1 στοιχείο α), στα παραρτήματα III και IV προστίθενται εξαιρέσεις μόνον αν αυτό δεν αποδυναμώνει την προστασία του περιβάλλοντος και της υγείας που παρέχεται από τον κανονισμό (ΕΚ) αριθ. 1907/2006 (REACH)
                  2
                και μόνον αν οι εν λόγω εξαιρέσεις πληρούν οποιαδήποτε από τις ακόλουθες προϋποθέσεις: i) είναι επιστημονικώς ή τεχνικώς ανέφικτη η εξάλειψη ή υποκατάσταση της ουσίας μέσω αλλαγών στον σχεδιασμό ή με υλικά και κατασκευαστικά στοιχεία που δεν απαιτούν τη χρησιμοποίηση υλικών ή ουσιών που αναφέρονται στο παράρτημα II· ii) δεν διασφαλίζεται η αξιοπιστία των υποκατάστατων· iii) οι συνολικές αρνητικές επιπτώσεις της υποκατάστασης της ουσίας για το περιβάλλον, την υγεία και την ασφάλεια των καταναλωτών ενδέχεται να είναι σημαντικότερες από τα συνολικά οφέλη της για το περιβάλλον, την υγεία και την ασφάλεια των καταναλωτών. 
            
            
               Οι αποφάσεις σχετικά με τις εξαιρέσεις και τη διάρκειά τους πρέπει επίσης να λαμβάνουν υπόψη τη διαθεσιμότητα υποκατάστατων και τον κοινωνικοοικονομικό αντίκτυπο της υποκατάστασης. Οι αποφάσεις για τη διάρκεια των εξαιρέσεων πρέπει να λαμβάνουν υπόψη κάθε ενδεχόμενο δυσμενή αντίκτυπο στην καινοτομία. Όπου απαιτείται, για την εκτίμηση του συνολικού αντίκτυπου της εξαίρεσης, πρέπει να εφαρμόζεται η φιλοσοφία κύκλου ζωής. 
            
            
               Το άρθρο 5 παράγραφος 1 ορίζει επίσης ότι, για να συμπεριλάβει ή, κατά περίπτωση, να διαγράψει από τους καταλόγους των παραρτημάτων ΙΙΙ και IV υλικά και κατασκευαστικά στοιχεία ΗΗΕ για ειδικές εφαρμογές, η Επιτροπή πρέπει να εγκρίνει επιμέρους κατ’ εξουσιοδότηση πράξεις. Το άρθρο 5 παράγραφος 3 και το παράρτημα V περιγράφουν τη διαδικασία υποβολής αιτήσεων που αφορούν τις εξαιρέσεις.
            
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Η Επιτροπή έλαβε αιτήσεις
                  3
                από οικονομικούς φορείς για τη χορήγηση ή την ανανέωση εξαιρέσεων δυνάμει του άρθρου 5 παράγραφος 3 και του παραρτήματος V της οδηγίας RoHS.
            
            
               Οι ισχύουσες καταχωρίσεις εξαίρεσης 1(α) έως (ε) του παραρτήματος ΙΙΙ επιτρέπουν τη χρήση υδράργυρου σε (συμπαγείς) λαμπτήρες φθορισμού ενός κάλυκα, σε ποσότητα που δεν υπερβαίνει τις ακόλουθες τιμές (ανά καυστήρα): 
            
            
               1(α) Για σκοπούς γενικού φωτισμού < 30 W: 2,5 mg· 
            
            
               1(β) Για σκοπούς γενικού φωτισμού ≥ 30 W και < 50 W: 3,5 mg· 
            
            
               1(γ) Για σκοπούς γενικού φωτισμού ≥ 50 W και < 150 W: 5 mg· 
            
            
               1(δ) Για σκοπούς γενικού φωτισμού≥ 150 W: 15 mg· 
            
            
               1(ε) Για σκοπούς γενικού φωτισμού με λαμπτήρες κυκλικού ή τετραγωνικού σχήματος και διάμετρο σωλήνα ≤ 17 mm: 7 mg. 
            
            
               Τον Δεκέμβριο του 2014 και τον Ιανουάριο του 2015 η Επιτροπή έλαβε δύο αιτήσεις για ανανέωση των καταχωρίσεων της σχετικής εξαίρεσης. Μία από τις αιτήσεις ανανεώθηκε με πρόσθετα στοιχεία τον Ιανουάριο του 2020. Οι αιτούντες ισχυρίστηκαν, κατ’ ουσίαν, ότι δεν υπήρχαν διαθέσιμα υποκατάστατα για το σύνολο των εν λόγω εφαρμογών. Ένας αιτών δήλωσε ότι, παρά την αυξανόμενη διαθεσιμότητα τους στην αγορά της ΕΕ, οι εναλλακτικές λύσεις διόδων φωτοεκπομπής (LED), χωρίς υδράργυρο δεν μπορούν σε όλες τις περιπτώσεις να λειτουργήσουν ως πλήρως συμβατά υποκατάστατα της μεγάλης ποικιλίας συμπαγών λαμπτήρων φθορισμού για τους καταναλωτές και τους επαγγελματίες τελικούς χρήστες. Ο άλλος αιτών υποστήριξε την ίδια άποψη
                  4
               .
            
            
               Σύμφωνα με τις απαιτήσεις της οδηγίας RoHS (άρθρο 5 παράγραφος 5 δεύτερο εδάφιο), η εξαίρεση εξακολουθεί να ισχύει μέχρις ότου η Επιτροπή εκδώσει απόφαση επί της αίτησης ανανέωσης. 
            
            
               Η Επιτροπή, προκειμένου να αξιολογήσει την αίτηση για ανανέωση της εν λόγω εξαίρεσης, διεξήγαγε μελέτη
                  5
                τον Ιούνιο του 2015, η οποία ολοκληρώθηκε το 2016, με σκοπό τη διενέργεια της απαιτούμενης τεχνικής και επιστημονικής αξιολόγησης, καθώς και διαδικτυακή διαβούλευση διάρκειας οκτώ εβδομάδων με τα ενδιαφερόμενα μέρη
                  6
               . Πέραν της εν λόγω μελέτης, στην οποία αξιολογήθηκαν τα εκτενή τεχνικά και επιστημονικά στοιχεία και οι παρατηρήσεις που υποβλήθηκαν, η Επιτροπή προέβη σε δύο συμπληρωματικές μελέτες / επικαιροποιήσεις, μεταξύ άλλων με τη συμμετοχή των ενδιαφερόμενων μερών. Η μελέτη που δημοσιεύθηκε το 2019
                  7
                επικεντρώθηκε στην αξιολόγηση του κοινωνικοοικονομικού αντικτύπου και τη διαθεσιμότητα υποκατάστατων, ενώ το 2020 πραγματοποιήθηκε επικαιροποίηση βάσει πρόσφατων στοιχείων και μοντελοποίησης
                  8
               . Οι τελικές εκθέσεις της μελέτης και της επικαιροποίησης της κοινωνικοοικονομικής αξιολόγησης δημοσιεύθηκαν
                  9
                και τα ενδιαφερόμενα μέρη ενημερώθηκαν σχετικά.
            
         
         
            
               Η Επιτροπή ζήτησε τη γνώμη της ομάδας εμπειρογνωμόνων των κρατών μελών για τις κατ’ εξουσιοδότηση πράξεις βάσει της οδηγίας RoHS κατά τη διάρκεια των συναντήσεων εμπειρογνωμόνων της 1ης Σεπτεμβρίου 2016, της 29ης Οκτωβρίου 2018 και της 21ης Οκτωβρίου 2019. Τον Ιούλιο του 2020 η Επιτροπή ενημέρωσε επίσης την ομάδα εμπειρογνωμόνων των κρατών μελών μέσω γραπτής διαβούλευσης σχετικά με την επικαιροποίηση της κοινωνικοοικονομικής αξιολόγησης του 2020 και έλαβε τις θέσεις των κρατών μελών σχετικά με την προτεινόμενη πορεία δράσης. Προέβη σε όλες τις διαδικαστικές ενέργειες που σχετίζονται με τις αιτήσεις εξαίρεσης από τον περιορισμό χρήσης ουσιών σύμφωνα με το άρθρο 5 παράγραφοι 3 έως 7
                  10
               . Το Συμβούλιο και το Ευρωπαϊκό Κοινοβούλιο ενημερώθηκαν σχετικά με όλες τις ενέργειες που αναλήφθηκαν.
            
            
               Στις εκθέσεις των υποστηρικτικών μελετών επισημαίνονται τα ακόλουθα τεχνικά στοιχεία και αξιολογήσεις:
            
            
               ·Η μελέτη του 2015-2016 κατέληξε στο συμπέρασμα ότι στην αγορά της Ευρωπαϊκής Ένωσης υπάρχουν διαθέσιμα αξιόπιστα υποκατάστατα χωρίς υδράργυρο. Η μελέτη παρείχε πληθώρα στοιχείων που αποδεικνύουν ότι η υποκατάσταση του υδραργύρου στις κατηγορίες λαμπτήρων που καλύπτονται από την εξαίρεση είναι επιστημονικώς και τεχνικώς εφικτή.
            
            
               ·Οι επικαιροποιήσεις των μελετών του 2019 και του 2020 επικεντρώθηκαν στη διαθεσιμότητα υποκατάστατων και στον κοινωνικοοικονομικό αντίκτυπο της υποκατάστασης. Στις επικαιροποιήσεις αυτές τεκμηριώνεται ότι το συνολικό κόστος της υποκατάστασης εξαρτάται σε μεγάλο βαθμό από το μερίδιο των λαμπτήρων που διατίθενται στην αγορά ως υποκατάστατα και ότι το κόστος υποκατάστασης θα αντισταθμιζόταν σχετικά γρήγορα από τα οφέλη που προκύπτουν από τη σχετική εξοικονόμηση ενέργειας. Η επικαιροποίηση της κοινωνικοοικονομικής αξιολόγησης του 2020 έδειξε ότι, συνολικά, η υποκατάσταση των υπό αξιολόγηση κατηγοριών λαμπτήρων με εναλλακτικές λύσεις LED συνεπάγεται την αποτροπή της διάθεσης 2 882 kg υδραργύρου σε λαμπτήρες στην αγορά της Ευρωπαϊκή Ένωσης
                  11
               . Συνολικά, η πρόωρη παραγωγή ηλεκτρονικών αποβλήτων την οποία θα επιφέρει η ανάγκη για αλλαγή συνδεσμολογίας και αντικατάσταση λαμπτήρων για ορισμένες κατηγορίες λαμπτήρων θα αντισταθμιστεί τόσο από την αποφυγή της μελλοντικής χρήσης υδραργύρου όσο και από την επίτευξη σημαντικής εξοικονόμησης ενέργειας.
            
            
               Εν κατακλείδι, από τις επιστημονικές και τεχνικές αξιολογήσεις, συμπεριλαμβανομένων των διαβουλεύσεων με τα ενδιαφερόμενα μέρη, προκύπτει ότι κανένα από τα κριτήρια εξαίρεσης δεν πληρούται όσον αφορά την εξαίρεση 1(α) έως (ε). Ειδικότερα, οι αξιολογήσεις κατέληξαν στο συμπέρασμα ότι υπάρχουν ήδη διαθέσιμες εναλλακτικές λύσεις χωρίς υδράργυρο. Επιπλέον, η διαθεσιμότητα υποκατάστατων έχει τεκμηριωθεί και υπολογισμοί που βασίζονται στον κοινωνικοοικονομικό αντίκτυπο της υποκατάστασης έχουν καταδείξει ότι προκύπτει συνολική
                  12
                εξοικονόμηση και συνολικό όφελος για το περιβάλλον, την υγεία και την ασφάλεια των καταναλωτών. Η κοινωνικοοικονομική ανάλυση δεν απαιτούσε μεταβατική περίοδο.
            
            
               Σύμφωνα με τις κατευθυντήριες γραμμές για τη βελτίωση της νομοθεσίας, το σχέδιο κατ’ εξουσιοδότηση οδηγίας δημοσιεύτηκε στη διαδικτυακή πύλη για τη βελτίωση της νομοθεσίας για τέσσερις εβδομάδες, προς σχολιασμό από το κοινό. Κατά τη διάρκεια της διαβούλευσης σχετικά με το σχέδιο πράξης ελήφθησαν 12 εισηγήσεις από το κοινό. Τα ζητήματα που τέθηκαν εξετάστηκαν και δεν κρίθηκε αναγκαία καμία τροποποίηση του σχεδίου.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Στη βάση του άρθρου 5 παράγραφος 1, η κατ’ εξουσιοδότηση οδηγία ανακαλεί τις καταχωρίσεις εξαίρεσης 1(α) έως (ε) που παρατίθενται στο παράρτημα III της οδηγίας 2011/65/ΕΕ σχετικά με τη χρήση υδραργύρου στις ειδικές εφαρμογές σε λαμπτήρες που βασίζονται στον υδράργυρο.
            
            
               Η αξιολόγηση της αίτησης εξαίρεσης από την Επιτροπή, η οποία βασίστηκε στις υποστηρικτικές μελέτες και διαβουλεύσεις, κατέληξε στο συμπέρασμα ότι η αίτηση εξαίρεσης δεν πληροί κανένα από τα κριτήρια που καθορίζονται στο άρθρο 5 παράγραφος 1 στοιχείο α) της οδηγίας RoHS, τα οποία δικαιολογούν την παράταση της εξαίρεσης: η υποκατάσταση του υδραργύρου με αξιόπιστα υποκατάστατα στις κατηγορίες λαμπτήρων που καλύπτονται από την παρούσα εξαίρεση είναι επιστημονικώς και τεχνικώς εφικτή, και παρέχονται στοιχεία που αποδεικνύουν ότι ο συνολικός αντίκτυπος της υποκατάστασης για το περιβάλλον, την υγεία και την ασφάλεια των καταναλωτών είναι σε μεγάλο βαθμό σημαντικότερος από τις αρνητικές επιπτώσεις. Ειδικότερα, με την υποκατάσταση, αφενός, θα αποτραπεί η διάθεση σημαντικών ποσοτήτων υδραργύρου στην αγορά της ΕΕ και, αφετέρου, θα επιτευχθεί εξοικονόμηση ενέργειας και θα τονωθεί περαιτέρω η καινοτομία
                  13
               . Εν ολίγοις, οι προϋποθέσεις της εξαίρεσης δεν πληρούνται πλέον και οι καταχωρίσεις 1(α) έως (ε) θα πρέπει να διαγραφούν, σύμφωνα με το άρθρο 5 παράγραφος 1 στοιχείο β). 
            
            
               Η ημερομηνία λήξης ισχύος της εξαίρεσης αυτής καθορίζεται σύμφωνα με το άρθρο 5 παράγραφος 6 της οδηγίας RoHS, το οποίο ορίζει ότι, αν ανακληθεί εξαίρεση, η εξαίρεση παύει να ισχύει το νωρίτερο 12 μήνες και το αργότερο 18 μήνες από την ημερομηνία της εν λόγω απόφασης. Στην παρούσα περίπτωση, πρέπει να οριστεί η συντομότερη ημερομηνία λήξης των 12 μηνών.  Δεν υπάρχουν πρακτικές περιστάσεις οι οποίες θα απαιτούσαν μεγαλύτερο χρονικό διάστημα μετάβασης. 
            
            
               Η νομική πράξη είναι κατ’ εξουσιοδότηση οδηγία, η οποία συνάδει με την εξουσιοδοτική νομική πράξη (οδηγία 2011/65/ΕΕ), και ιδίως με την εξουσιοδότηση στο άρθρο 5 παράγραφος 1 και στο άρθρο 20. 
            
            
               Σκοπός της κατ’ εξουσιοδότηση οδηγίας είναι, αφενός, η συμβολή στην προστασία της ανθρώπινης υγείας και του περιβάλλοντος και, αφετέρου, η ευθυγράμμιση των διατάξεων για τη λειτουργία της εσωτερικής αγοράς στον τομέα του ηλεκτρικού και ηλεκτρονικού εξοπλισμού· προς τούτο ανακαλεί εξαίρεση για τη χρήση κατά τα άλλα απαγορευμένων ουσιών για ειδικές εφαρμογές, σύμφωνα με τις διατάξεις και υπό τους όρους της οδηγίας RoHS και με τη ίδρυση διαδικασία που προβλέπεται για την προσαρμογή των παραρτημάτων III και IV στην επιστημονική και τεχνική πρόοδο.
            
            
               Η κατ’ εξουσιοδότηση οδηγία δεν έχει επιπτώσεις στον προϋπολογισμό της ΕΕ.
            
            
               ΚΑΤ’ ΕΞΟΥΣΙΟΔΟΤΗΣΗ ΟΔΗΓΙΑ (ΕΕ) .../… ΤΗΣ ΕΠΙΤΡΟΠΗΣ
            
            
               της 13.12.2021
            
            
               για την τροποποίηση, με σκοπό την προσαρμογή στην τεχνική και επιστημονική πρόοδο, του παραρτήματος III της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου όσον αφορά εξαίρεση για τη χρήση υδραργύρου σε (συμπαγείς) λαμπτήρες φθορισμού ενός κάλυκα για σκοπούς γενικού φωτισμού
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη την οδηγία 2011/65/ΕΕ του Ευρωπαϊκού Κοινοβουλίου και του Συμβουλίου, της 8ης Ιουνίου 2011, για τον περιορισμό της χρήσης ορισμένων επικίνδυνων ουσιών σε ηλεκτρικό και ηλεκτρονικό εξοπλισμό
                  14
               , και ιδίως το άρθρο 5 παράγραφος 1 στοιχείο β).
            
         
         
            
               Εκτιμώντας τα ακόλουθα:
            
            
               (1)Η οδηγία 2011/65/ΕΕ επιβάλλει στα κράτη μέλη να διασφαλίζουν ότι ο ηλεκτρικός και ηλεκτρονικός εξοπλισμός που διατίθεται στην αγορά δεν περιέχει τις επικίνδυνες ουσίες που παρατίθενται στο παράρτημα II της εν λόγω οδηγίας. Ο περιορισμός αυτός δεν ισχύει για ορισμένες εξαιρούμενες εφαρμογές που παρατίθενται στο παράρτημα III της οδηγίας.
            
            
               (2)Οι κατηγορίες ηλεκτρικού και ηλεκτρονικού εξοπλισμού στις οποίες εφαρμόζεται η οδηγία 2011/65/ΕΕ παρατίθενται στο παράρτημα I της εν λόγω οδηγίας.
            
            
               (3)Ο υδράργυρος είναι ουσία υποκείμενη σε περιορισμό και περιλαμβάνεται στο παράρτημα II της οδηγίας 2011/65/ΕΕ. 
            
            
               (4)Βάσει της απόφασης 2010/571/ΕΕ
                  15
               , η Επιτροπή χορήγησε, μεταξύ άλλων, εξαίρεση για τη χρήση υδραργύρου σε (συμπαγείς) λαμπτήρες φθορισμού ενός κάλυκα για σκοπούς γενικού φωτισμού (στο εξής: εξαίρεση), η οποία πλέον απαριθμείται ως εξαίρεση 1(α), 1(β), 1(γ), 1(δ) και 1(ε) στο παράρτημα III της οδηγίας 2011/65/ΕΕ. Η εξαίρεση επρόκειτο να λήξει στις 21 Ιουλίου 2016, σύμφωνα με το άρθρο 5 παράγραφος 2 δεύτερο εδάφιο στοιχείο α) της εν λόγω οδηγίας.
            
            
               (5)Ο υδράργυρος χρησιμοποιείται σε (συμπαγείς) λαμπτήρες φθορισμού μονού κάλυκα για την παραγωγή υπεριώδους φωτός, το οποίο στη συνέχεια μετατρέπεται σε ορατό φως από τη φθορίζουσα επικάλυψη της λυχνίας του λαμπτήρα.
            
            
               (6)Στις 19 Δεκεμβρίου 2014 και στις 15 Ιανουαρίου 2015 η Επιτροπή έλαβε δύο αιτήσεις για ανανέωση της εξαίρεσης (στο εξής: αιτήσεις ανανέωσης), εντός της προθεσμίας που ορίζεται στο άρθρο 5 παράγραφος 5 της οδηγίας 2011/65/ΕΕ, μία από τις οποίες επικαιροποιήθηκε με ανανεωμένη αίτηση που υποβλήθηκε στις 20 Ιανουαρίου 2020. Σύμφωνα με το άρθρο 5 παράγραφος 5 δεύτερο εδάφιο της οδηγίας 2011/65/ΕΕ, η εξαίρεση εξακολουθεί να ισχύει έως ότου ληφθεί απόφαση σχετικά με την αίτηση ανανέωσης.
            
            
               (7)Η αξιολόγηση των αιτήσεων ανανέωσης, η οποία έλαβε υπόψη τη διαθεσιμότητα υποκατάστατων και τον κοινωνικοοικονομικό αντίκτυπο της υποκατάστασης, κατέληξε στο συμπέρασμα ότι επαρκώς αξιόπιστα υποκατάστατα χωρίς υδράργυρο για τους τύπους λαμπτήρων που καλύπτονται από την εξαίρεση είναι ήδη ευρέως διαθέσιμα και ότι η υποκατάσταση του υδραργύρου σε αυτούς τους λαμπτήρες είναι επιστημονικώς και τεχνικώς εφικτή. Επιπλέον, η εν λόγω αξιολόγηση κατέληξε στο συμπέρασμα ότι τα οφέλη της υποκατάστασης θα είναι σαφώς σημαντικότερα από τις αρνητικές επιπτώσεις.
            
            
               (8)Η αξιολόγηση των αιτήσεων ανανέωσης περιλάμβανε διαβουλεύσεις με τα ενδιαφερόμενα μέρη σύμφωνα με το άρθρο 5 παράγραφος 7 της οδηγίας 2011/65/ΕΕ. Οι παρατηρήσεις που ελήφθησαν κατά τη διάρκεια αυτών των διαβουλεύσεων δημοσιοποιήθηκαν σε ειδικό ιστότοπο.
            
            
               (9)Δεδομένου ότι οι προϋποθέσεις που προβλέπονται στο άρθρο 5 παράγραφος 1 στοιχείο α) της οδηγίας 2011/65/ΕΕ δεν πληρούνται πλέον, η αίτηση ανανέωσης θα πρέπει να απορριφθεί. 
            
            
               (10)Η ημερομηνία λήξης ισχύος αυτής της εξαίρεσης θα πρέπει να καθοριστεί σύμφωνα με το άρθρο 5 παράγραφος 6 της εν λόγω οδηγίας.  Θα πρέπει να οριστεί η συντομότερη δυνατή ημερομηνία των 12 μηνών από την απόφαση της Επιτροπής για ανάκληση της εξαίρεσης, δεδομένου ότι δεν υπάρχουν πρακτικές περιστάσεις που να δικαιολογούν μεγαλύτερο χρονικό διάστημα λήξης ισχύος, ιδίως δεδομένου ότι πολλοί από τους εν λόγω λαμπτήρες καλύπτονται επίσης από τον κανονισμό (ΕΕ) 2019/2020 της Επιτροπής, ο οποίος καθορίζει τις ελάχιστες απαιτήσεις ενεργειακής απόδοσης που πρέπει να τηρούνται προκειμένου τα προϊόντα να διατίθενται στην αγορά, γεγονός που συνεπάγεται ότι οι εν λόγω λαμπτήρες εκ των πραγμάτων δεν θα διατεθούν στην αγορά από 1η Σεπτεμβρίου 2021.   
            
            
               (11)Επομένως, η οδηγία 2011/65/ΕΕ θα πρέπει να τροποποιηθεί αναλόγως,
            
            
               ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
            
            
               Άρθρο 1
            
            
               Το παράρτημα III της οδηγίας 2011/65/ΕΕ τροποποιείται σύμφωνα με το παράρτημα της παρούσας οδηγίας.
            
            
            
               Άρθρο 2 
            
            
               1.Τα κράτη μέλη θεσπίζουν και δημοσιεύουν, το αργότερο την [τελευταία ημέρα του 6ου μήνα από την ημερομηνία έναρξης ισχύος της παρούσας οδηγίας], τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων.
            
            
               Εφαρμόζουν τις διατάξεις αυτές από την [τελευταία ημέρα του 6ου μήνα από την ημερομηνία έναρξης ισχύος της παρούσας οδηγίας + 1 ημέρα].
            
            
               Οι διατάξεις αυτές, όταν θεσπίζονται από τα κράτη μέλη, περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
            
         
         
            
               2.Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εθνικού δικαίου τις οποίες θεσπίζουν στον τομέα που διέπεται από την παρούσα οδηγία.
            
            
               Άρθρο 3
            
            
               Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
            
               Άρθρο 4
            
            
               Η παρούσα οδηγία απευθύνεται στα κράτη μέλη.
            
            
               Βρυξέλλες, 13.12.2021
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
               
            
         
         
            
                  
                     (1)
                  
                        ΕΕ L 174 της 1.7.2011, σ. 88.
               
               
                  
                     (2)
                  
                        ΕΕ L 396 της 30.12.2006, σ. 1.
               
               
                  
                     (3)
                  
                        Ο κατάλογος είναι διαθέσιμος στη διεύθυνση: 
                  https://ec.europa.eu/environment/waste/rohs_eee/adaptation_en.htm
                  .
               
               
                  
                     (4)
                  
                        
                  https://rohs.exemptions.oeko.info/index.php?id=229
                  .
               
               
                  
                     (5)
                  
                        Η τελική έκθεση της μελέτης είναι διαθέσιμη στην ακόλουθη διεύθυνση: 
                  https://op.europa.eu/en/publication-detail/-/publication/a3fdcc8c-4273-11e6-af30-01aa75ed71a1
                  .
               
               
                  
                     (6)
                  
                        Περίοδος διαβούλευσης: 21 Αυγούστου 2015 έως 16 Οκτωβρίου 2015, 
                  https://rohs.exemptions.oeko.info
                  .
               
               
                  
                     (7)
                  
                        
                  https://rohs.exemptions.oeko.info/fileadmin/user_upload/reports/FWCW_RoHS_Lamps_SEA_ 
                  20190729_Final.pdf
               
               
                  
                     (8)
                  
                        
                  
                     https://op.europa.eu/en/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383
                  
                  , ξεκινώντας από τη σελίδα 92.
               
               
                  
                     (9)
                  
                  
                        
                     https://ec.europa.eu/environment/waste/rohs_eee/studies_rohs1_en.htm
                     . 
                  
               
               
                  
                     (10)
                  
                        Στον 
                  ιστότοπο της Επιτροπής
                   παρατίθεται κατάλογος των απαιτούμενων διοικητικών ενεργειών. Ενημέρωση για το στάδιο στο οποίο βρίσκεται η διαδικασία για κάθε σχέδιο κατ’ εξουσιοδότηση πράξης είναι διαθέσιμη στο διοργανικό μητρώο των κατ’ εξουσιοδότηση πράξεων, στη διεύθυνση 
                  https://webgate.ec.europa.eu/regdel/#/home
                  .
               
               
                  
                     (11)
                  
                        Η επικαιροποίηση της κοινωνικοοικονομικής αξιολόγησης του 2020 περιλάμβανε μη ενσωματωμένους συμπαγείς λαμπτήρες φθορισμού (CFLni), λαμπτήρες φθορισμού με διάμετρο σωλήνα 9-17 mm (π.χ. T5) και 17-28 mm (π.χ. T8).
               
               
                  
                     (12)
                  
                        Ό.π.
               
               
                  
                     (13)
                  
                        Τα προϊόντα που εμπίπτουν στο πεδίο εφαρμογής ρυθμίζονται επίσης από τον κανονισμό (ΕΕ) 2019/2020 της Επιτροπής, της 1 Οκτωβρίου 2019, για τον καθορισμό απαιτήσεων οικολογικού σχεδιασμού των φωτεινών πηγών και των χωριστών διατάξεων χειρισμού των φωτεινών πηγών, ο οποίος ισχύει από την 1 Σεπτεμβρίου 2021. Σε αντίθεση με την οδηγία 2011/65/ΕΕ, η νομοθεσία για τον οικολογικό σχεδιασμό δεν περιορίζει τις ουσίες στα προϊόντα, αλλά ορίζει απαιτήσεις ενεργειακής απόδοσης που πρέπει να τηρούνται προκειμένου τα προϊόντα να διατίθενται στην αγορά. Οι συμπαγείς λαμπτήρες φθορισμού (CFL) με ενσωματωμένη διάταξη χειρισμού (CFLi) εκ των πραγμάτων δεν θα διατεθούν στην αγορά από 1η Σεπτεμβρίου 2021 λόγω της μη συμμόρφωσής τους με τις εν λόγω απαιτήσεις ενεργειακής απόδοσης. Ο κανονισμός (ΕΕ) 2019/2020 της Επιτροπής αναγνωρίζει την περιεκτικότητα σε υδράργυρο ως σημαντική περιβαλλοντική πτυχή του κύκλου ζωής μιας φωτεινής πηγής, αλλά αναγνωρίζει ότι η χρήση επικίνδυνων ουσιών, συμπεριλαμβανομένου του υδραργύρου σε φωτεινές πηγές, διέπεται από την οδηγία 2011/65/ΕΕ. 
               
               
                  
                     (14)
                  
                        ΕΕ L 174 της 1.7.2011, σ. 88.
               
               
                  
                     (15)
                  
                        Απόφαση της Επιτροπής 2010/571/ΕΕ, της 24ης Σεπτεμβρίου 2010, για τροποποίηση, με σκοπό την προσαρμογή στην επιστημονική και τεχνική πρόοδο του παραρτήματος της οδηγίας 2002/95/ΕΚ του Ευρωπαϊκού Κοινοβουλίου και του Συμβουλίου όσον αφορά τις εξαιρέσεις για τις χρήσεις του μολύβδου, του υδραργύρου, του καδμίου, του εξασθενούς χρωμίου, των πολυβρωμοδιφαινυλίων ή των πολυβρωμο-διφαινυλαιθέρων (ΕΕ L 251 της 25.9.2010, σ. 28).
               
            
      
    ---documentbreak--- 
      
         
         
            
               ΠΑΡΑΡΤΗΜΑ 
            
            
               Στο παράρτημα III της οδηγίας 2011/65/ΕΕ, οι καταχωρίσεις 1, 1(α), 1(β), 1(γ), 1(δ) και 1(ε) αντικαθίστανται από το ακόλουθο κείμενο:
            
            
                     
                        Εξαίρεση
                     
                  
                  
                     
                        Πεδίο εφαρμογής και ημερομηνίες εφαρμογής
                     
                  
               
                     
                        «1
                     
                  
                  
                     
                        Υδράργυρος σε (συμπαγείς) λαμπτήρες φθορισμού ενός κάλυκα, σε ποσότητα που δεν υπερβαίνει (ανά καυστήρα):
                     
                  
                  
                     
                  
               
                     
                        1(α)
                     
                  
                  
                     
                        Για σκοπούς γενικού φωτισμού < 30 W: 2,5 mg
                     
                  
                  
                     
                        Λήγει στις [Υπηρεσία Εκδόσεων: 12 μήνες μετά τη δημοσίευση της κατ’ εξουσιοδότηση οδηγίας στην Επίσημη Εφημερίδα]
                     
                  
               
                     
                        1(β)
                     
                  
                  
                     
                        Για σκοπούς γενικού φωτισμού ≥ 30 W και < 50 W: 3,5 mg
                     
                  
                  
                     
                        Λήγει στις [Υπηρεσία Εκδόσεων: 12 μήνες μετά τη δημοσίευση της κατ’ εξουσιοδότηση οδηγίας στην Επίσημη Εφημερίδα]
                     
                  
               
                     
                        1(γ)
                     
                  
                  
                     
                        Για σκοπούς γενικού φωτισμού ≥ 50 W και < 150 W: 5 mg
                     
                  
                  
                     
                        Λήγει στις [Υπηρεσία Εκδόσεων: 12 μήνες μετά τη δημοσίευση της κατ’ εξουσιοδότηση οδηγίας στην Επίσημη Εφημερίδα]
                     
                  
               
                     
                        1(δ)
                     
                  
                  
                     
                        Για σκοπούς γενικού φωτισμού ≥ 150 W: 15 mg
                     
                  
                  
                     
                        Λήγει στις [Υπηρεσία Εκδόσεων: 12 μήνες μετά τη δημοσίευση της κατ’ εξουσιοδότηση οδηγίας στην Επίσημη Εφημερίδα]
                     
                  
               
                     
                        1(ε)
                     
                  
                  
                     
                        Για σκοπούς γενικού φωτισμού με λαμπτήρες κυκλικού ή τετραγωνικού σχήματος και διάμετρο σωλήνα ≤ 17 mm: 5 mg
                     
                  
                  
                     
                        Λήγει στις [Υπηρεσία Εκδόσεων: 12 μήνες μετά τη δημοσίευση της κατ’ εξουσιοδότηση οδηγίας στην Επίσημη Εφημερίδα]»